यादें... तुमसे मिलने का नया पुल हैं मां, अब इसी पर टहला करूंगा
Prime Minister Narendra Modi's official website has dedicated a section to his mother Heeraben Modi. प्रधानमंत्री नरेंद्र मोदी की ऑफिशियल वेबसाइट पर उनकी मां हीराबेन मोदी को समर्पित एक सेक्शन बनाया गया है। r
प्रधानमंत्री नरेंद्र मोदी की ऑफिशियल वेबसाइट पर उनकी मां हीराबेन मोदी को समर्पित एक सेक्शन बनाया गया है। इसमें हीराबा के जीवन से जुड़ी बातें, उनके फोटो-वीडियो और उनकी सीखों को शामिल किया गया है। वहीं, इसमें चार अलग सेक्शन बनाए गए हैं। इसमें हीराबा की पब्लिक लाइफ, देश की यादों में हीराबा, हीराबा के निधन पर दुनियाभर के नेताओं के शोकसंदेश और मातृत्व को सेलिब्रेट करने के लिए टेम्पलेट दिया गया है। पिछले साल 30 दिसंबर को हीराबा का निधन हो गया था, जिसके बाद उन्हें श्रद्धांजलि देने के लिए यह माइक्रोसाइट लॉन्च की गई है।
'मैं और मां' नाम से वीडियो 
इसकी शुरुआत में एक वीडियो है, जिसमें अपनी मां के लिए पीएम मोदी के दिल की बातों को खूबसूरत तरीके से पेश किया गया है। इस वीडियो में कहानी के तौर पर पीएम मोदी के बचपन से लेकर उनकी मां के निधन तक का वक्त दिखाया गया है।
वीडियो के आखिर में पीएम मोदी के शब्दों को आवाज दी गई है। इसमें कहा गया, ‘पूज्य मां, आज आप नहीं रहे, फिर भी आपके दिए संस्कार मेरे मनो-मस्तिष्क पर आपके दो हाथों की तरह फैले हैं, जो मुझे शक्ति, शिक्षा देते हैं। नमन करना, माथे पर तिलक लगाना, मिठाई खिलाना, हाथ थामना, दीया जलाना, चरणस्पर्श करके मेरी अंगुलियों के छोर से आपकी ऊर्जा का मेरी नस-नस तक पहुंचना, ये चंद स्मृतियां मेरे और आपके बीच का अब नया पुल हैं मां। तुमसे मिलने का ये नया सेतु है मां, अब इसी पर टहला करूंगा। जब कभी जीवन में संघर्ष या हर्ष मिले, आगे कहीं भी रहूंगा, आपकी कमी हमेशा रहेगी।’
माइक्रोसाइट में 4 सब-सेक्शन 
इस माइक्रोसाइट में चार सेक्शन बनाए गए हैं। इसमें पहला है लाइफ इन पब्लिक डोमेन, जिसमें हीराबा के सार्वजनिक जीवन से जुड़ी फोटो-वीडियो, उनकी कही बातें और उनसे जुड़ा आर्टवर्क शामिल है। दूसरा सेक्शन है नेशन रिमेंबर्स, जिसमें उनके निधन की टेलीविजन कवरेज, प्रिंट और डिजिटल कवरेज, ट्विटर और नमो ऐप पर आए शोक संदेश व श्रद्धांजलि शामिल हैं।
इसका तीसरा सेक्शन है वर्ल्ड लीडर्स कंडोल, इसमें हीराबा के निधन पर दुनियाभर के नेताओं की तरफ से आए शोक संदेशों को शामिल किया गया है। आखिरी सेक्शन है सेलिब्रेट मदरहुड, जिसमें पीएम मोदी और उनकी मां की तस्वीरों के चार टेम्पलेट दिए हैं। लोगों के पास ऑप्शन होगा कि वे इनमें से कोई एक तस्वीर चुनकर उसमें अपना संदेश लिखकर उसे पोस्ट कर सकते हैं, जिसे इस वेबसाइट पर दिखाया जाएगा।
माइक्रोसाइट में मां के नाम पीएम का ब्लॉग भी शामिल
पीएम मोदी ने अपनी मां के जीवन का 100वां वर्ष शुरू होने के मौके पर अपनी वेबसाइट पर एक ब्लॉग लिखा था। इसमें उन्होंने अपनी मां के प्रेम, त्याग और तपस्या के बारे में लिखा था। उन्होंनें लिखा था, 'मां, ये सिर्फ एक शब्द नहीं है। जीवन की ये वो भावना होती जिसमें स्नेह, धैर्य, विश्वास, कितना कुछ समाया होता है। दुनिया का कोई भी कोना हो, कोई भी देश हो, हर संतान के मन में सबसे अनमोल स्नेह मां के लिए होता है। मां, सिर्फ हमारा शरीर ही नहीं गढ़ती बल्कि हमारा मन, हमारा व्यक्तित्व, हमारा आत्मविश्वास भी गढ़ती है। और अपनी संतान के लिए ऐसा करते हुए वो खुद को खपा देती है, खुद को भुला देती है।
आज मैं अपनी खुशी, अपना सौभाग्य, आप सबसे साझा करना चाहता हूं। मेरी मां, हीराबा आज 18 जून को अपने सौवें वर्ष में प्रवेश कर रही हैं। यानी उनका जन्म शताब्दी वर्ष प्रारंभ हो रहा है। पिताजी आज होते, तो पिछले सप्ताह वो भी 100 वर्ष के हो गए होते। यानी 2022 एक ऐसा वर्ष है जब मेरी मां का जन्मशताब्दी वर्ष प्रारंभ हो रहा है और इसी साल मेरे पिताजी का जन्मशताब्दी वर्ष पूर्ण हुआ है।' पूरा ब्लॉग यहां पढ़ें...
पीएम मोदी की मां हीराबा से जुड़ी ये खबरें भी पढ़ें...
मां के साथ PM मोदी की यादें PHOTOS:मां के पैर धोकर आंखों से लगाया पानी, मां ने हर बार अपने हाथ से खिलाया खाना
प्रधानमंत्री नरेंद्र मोदी अपनी मां हीराबेन से कितना प्यार करते हैं और उन्हें अपनी जिंदगी में कितना अहम मानते हैं, ये किसी से नहीं छुपा। उन्होंने घर भले ही छोटी उम्र में छोड़ दिया, लेकिन मां के स्नेह और दुलार से दूर नहीं हुए। आज तक ऐसा कोई खास मौका नहीं गया, जिसमें उन्होंने अपनी मां का आशीर्वाद न लिया हो। तस्वीरें देखने के लिए यहां क्लिक करें...
मां की अंत्येष्टि के बाद दिल्ली लौटे मोदी:अंतिम सफर में पार्थिव देह के साथ शव वाहन में बैठे रहे, मुखाग्नि के दौरान एक टक निहारते रहे
प्रधानमंत्री नरेंद्र मोदी की मां हीराबा 31 दिसंबर सुबह 9:26 बजे पंचतत्व में विलीन हो गईं। नरेंद्र मोदी ने उन्हें मुखाग्नि दी। अंतिम सफर के दौरान वे मां की पार्थिव देह कंधे पर लेकर गांधी नगर स्थित घर से निकले। यात्रा के दौरान वे शव वाहन में ही पार्थिव देह के करीब बैठे रहे। मुखाग्नि के दौरान वे मां को एक टक निहारते रहे। पूरी खबर यहां पढ़ें...